Geu Be elkartea

Geu Be elkartea (Durangaldea, Bizkaia, 2003) durangaldean behar bereziak dituzten Familien Elkartea da, desgaitasun intelektuala duten gazteen elkartea. 

Durangoko Pinondo etxean, San Faustoko eskoletan eta 2010etik Garai jauregian egon ostean, 2023an Intxaurrondoko Zentrora aldatu zuen egoitza, Laubideta kaleko 6an.

Geu Be-ren esanetan:«Cualquier cosa es posible, si le pones empeño. (euskaraz: Edozer gauza da posible, ekiten badiozu.» «Geu Be behar dugu, Geu be maite dugu.»

 Sorrera 
2003. urtean sortu zen Geu Be elkartea durangaldean desgaitasun intelektuala duten gazteen beharrei erantzuteko asmoz. Familia talde txiki batek, bere seme-alabek eskualdean eskola ordutik kanpo zuten ekintza eskaintza murritza ikusirik, eta hauen isolamendu eta bakardadearekin amaitzeko asmoz sortu zuten elkartea. Nerabezaroan garrantzi handia du sozializazio etapa horrek: kuadrillen osaketa, lagunarteko aisialdi planak, erlazio afektibo sexualak… eta desgaitasun intelektuala duten gazte hauek esperientzia horietatik guztietatik kanpo geratzen ziren urteetan izandako bazterketa sozial eta kulturala zela medio. 

Aurretik durangaldean ez zegoen behar hauek asetzeko baliabiderik eta aukera bakarra Bilbon zegoen. Familia gehienak ez zuten egunero distantzia hori egiteko aukera. Horregatik, behar hauei guztiei erantzuna emateko Geu Be elkartea sortzea erabaki zuten, durangaldean desgaitasun intelektuala duten gazteentzako aisialdi programa garatzeko.

 Helburua 
Geu Be elkartearen helburu orokorra desgaitasun intelektuala eta laguntza premia orokortuak dituzten pertsonen bizi kalitatea hobetzea da. Horretarako helburu espezifiko hauexek lantzen dira: Dimentzio Ludikoa eta errekreatiboa, interpertsonala eta taldekakoa, autonomoa eta pertsonala, baita inklusiboa ere.

Dimentsio ludikoa eta errekreatiboa, aisialdia gozamen eta askatasun espazio gisa deskubritzeko eta esparru afektibo, adiskidetsu eta sozialean alternatibak aurkitzeko.

Dimentsio interpertsonala eta taldekakoa, zirkulu sozial eta afektiboa handitzeko, komunikazio gaitasunak, erlazionalak eta lagunartekoak garatzeko, zein taldearen parte hartzea bultzatu eta gaitasun kreatiboa sustatzeko.

Dimentsio autonomoa eta pertsonala, bizitza autonomoa izateko gaitasun pertsonalak garatzeko, erantzukizunak hartzeko zein autoestimu eta motibazio pertsonala sustatzeko.

Dimentsio inklusiboa, gazte giroan inklusioa bultzatzeko, durangaldeko komunitatea desgaitasun intelektualaren inguruan sentsibilizatzeko zein normalizazio sexual-afektiboa sustatzeko.

 Jarduerak 

 Astegunetan 
Aste barruan autonomia sustatzeko tailerrak eta ekintzak egiten dira, besteak beste, ludoteka, aldizkariak publikatzeko tailerra, sukaldaritza, informatika, erlazio sexual afektiboak, lorezaintza, musika, eskulanak, arteterapia, bide heziketa, ekintza ludiko kulturalak zein kirol egokitua.

Kirol egokitua egiteko aukera dute erabiltzaileek, hala nola, futbola, igeriketa edo multi kirola. 2011n, “Kirol Egokituko Kirol Talde” gisa sortu zen, eta, gainera, aste barruan entrenatuz gero, lehiaketa federatuetan parte hartzeko aukera dute. 

 Asteburuetan 
Hainbat irteera mota izaten dira: eguneko txangoak, elkarbizitza irteerak eta familientzako atseden irteerak. Eguneko txangoak durangaldean zein durangaldetik kanpo egiten dira.  

Elkarbizitza irteerak ostiral arratsaldetik domeka arratsaldera izaten dira. Durangaldetik kanpo izaten dira. Erabiltzaileek Euskal Herriko, Kantabriako, Errioxako, Asturiaseko… aterpetxe, landetxe zein hoteletara joateko aukera izaten dute. Inguruan dagoenaren arabera asteburuko plangintza egiten da: zoologikoak, museoetara bisitak, kontzertuak, antzerkiak, parrandak, afariak edo atrakzio parkeak, besteak beste.

Familientzako atseden irteerak irailean, urtarrilean eta maiatzean izaten dira. Gazteen autonomia garatzeko eta zaintza lanetan diharduten familien atsedena bultzatzeko helburuarekin antolatzen dira. Menpekotasun handiagoa duten pertsonei bideratua dago, irteera hauetan posible delako ohiko errutinak errespetatzea eta kanpo estimuluak kontrolatzea (zarata, inguruko eremua...). Durangaldeko aterpetxeak (Berriz, Orobios, Mallabia etab.) erabiltzen dira lo egiteko eta, monitore-erabiltzaile ratioa errespetatzeko, 8-10 pertsonako taldeetan banatzen da. Asteburu horietan gazteen autonomia garatzeko ekintzak egiten dira: Bakoitzak bere ohea egiten du, mahaia jarri, gosari, bazkari eta afariak prestatu, harrikoa, etxeko garbiketak eta abar. Horrez gain, eskulan eta jolasak antolatzen dira. Jolas eta dinamika hauek dibertigarriagoak izateko asteburu bakoitza “gai tematiko” baten inguruan egiten dira: Haloween eguna, ibizar jaia, urteberri ospakizun dotorea eta abar. Asteburu hauetara, elkarteko gainontzeko erabiltzaileei bertara meriendatzen igotzeko aukera zabaltzen da kuadrillarekin eguna pasa dezaten.

 Udan 
Uda sasoirako kanpamentu urbanoak, udako oporrak edo akonpainamendu saioak antolatzen dira.

Udako oporrak, elkartekideen irteera kuttunetako bat, ekainean eta uztailean durangaldetik kanpo antolatzen dira. Dinamismo eta martxa handiagoa behar duten pertsonak kontuan hartuta antolatzen da. 5 eguneko bidaia izaten da eta Salou da ohiko lekuetako bat, non hoteleko igerilekua, Akuapark, PortAbentura edo Ferrariland atrakzio parkea bisitatu eta gozatzen duten.

Udako kanpamendu urbanoak uztaileko lehen bi asteetan zehar egiten dira ekintza desberdinak antolatuz udako ekintzetarako egokitzen dira. Uda giroan edozein kuadrillak egiten dituen ekintzak moldatzen dira erabiltzaileentzat, hala nola, barbakoak, igerilekura, mendira, hondartzara, zaldian ibiltzera, zoologikora, kuadrillako afariak, landetxera… Ordutegia ekintzaren arabera finkatzen da, baina normalean, arratsaldean izaten dira. Horrez gain astero egun osoko txangoa antolatzen da, Donostira, Bilbora, Hernaniko igerilekura zein Gasteizko Gamarra Parkera, esaterako.  

2023an Geu Be elkartea akonpainamendu saioak antolatzen hasi zen Gabonetan, Aste Santuan eta uztail erdian asteburuan lanean diharduen lan taldearen ardurapean, langileen urteko lanaldi orduak errespetatzeko. Arratsaldean zabaltzen dira elkarteko ateak eta ekintza desberdinak antolatzen dira, besteak beste, mahai jokoak, eskulanak, sukaldaritza edo zinema saioak.  

 Jaietan 
Besteak beste, ekintza hauetan hartzen dute parte jaietan: Pantxikeren jaitsiera, paella eta tortilla txapelketa, erreka jaitsiera zein txosnatan.

 Bestelakoak 
Sentsibilizazioa lantzeko hainbat proiektu daude martxan, besteak beste, hiruhilero aldizkariaren argitalpena, komunikabideetan eta komunitatearen egunerokotasunean presentzia, aniztasun funtzionalaren nazioarteko eguna edo sexualitatearen eta afektibotasunaren inguruko formazio tailerrak

Beharrizan berrien analisia, ebaluazioak, informe pertsonalak, formazioa erabiltzaile, monitore...)

Irakurketa Erraza 

 Euskaraldia 2025 
2025eko otsailaren 20an Durangoko Euskaraldia eta hamaikakoa aurkeztu zen San Agustin kulturgunean. Elkar mugituz egingo dugu lelopean.

Durangon Euskaraldian parte hartu eta egitasmoa Durangon zabaltzen lagundu zuten herritarrek osatu zuten hamaikakoa: Katalin Garaita Zubikarai, kazetaria;  Marisa Barrena Larruzea, aktibista soziala;  Helena Barrenetxea Fernández, zestalaria;  Gorka Madrazo Ortuzar, euskalgintzako aktorea; Jheimy Fernanda Lopez, euskaltegiko eta bikote linguistikoetako ikaslea; Julen Bengoa Meabe, Geu Be elkarteko kidea;  Hilario Pérez Meñica, Tabirako kirol elkarteko kidea; Elena Olabe Duñabeitia, idazlea; Jose Moya, ostalaria; Usue Egia Fernández de Retana, ilustratzailea eta Urdaspal Alberdi Uria, lehen sektoreko ekoizlea;  eta.

 Ekintzak 

 2023an Geu Be elkartearen 10. urteurrena 10 años de ilusion (euskaraz: 10 urte ilusioz) lemapeko ospakizunetan 2000 pertsonatik gora parte hartu zuten.
 2018an, Ezgaitasunaren eguna, Durango ospakizunetako Herri bazkarian 1200 parte hartzaile izan ziren, 400 pertsona boluntariotik gora eta 80 elkartetik gora.
 2017an, Geu Beko kideek beren errifaren 500 euroko saria eman zuten.
 2016an, El Correo Elkartasun maratoia- Baquen 600 lagunetik gorako parte hartzea
 2016an, Zumbaton solidarioan 400 pertsonaren parte hartzea
 2013an, Elkartearen 10 urteko ospakizunen hasiera San Agustin kultur etxean
 2008an, No me mires raro, la desigualdad nos une (euskaraz: Ez iezadazu arraro begiratu, desberdintasunak batzen gaitu) lemapean elkarteak bosgarren urteurrena ospatu zuen Durangoko erabilera anitzeko pabiloian.

 Sariak eta aintzatespenak 

 2025eko euskaraldian Durangoko hamaikakoa osatu zuenetako bat izan zen.
 2015-2016 La Caixa Gizarte ekintza berrikuntzaren eraldaketa sozialaren sarietako finalista.
 2019an, Astartoa saria, herri hobe baten aldeko aktiboa, Durangon eragile gisa emandako laguntzarengatik
 2015ean, Bilbao Basket-en boluntariotzaren aintzatespena
 2008an, Hemendik saria, Deia egunkariak emana
 2008an, Geu Be elkarteak Durangoko San Fausto jaietako txupinazoa jaurti zuen 5 urtetan egindako lana sarituz.
 2007an, Gizarte lanaren Durango Telebistaren saria
 2011ko apirilaren 19an Herri onurako aitorpena.

 Erreferentziak 

 Kanpo estekak 

Kategoria:Durangaldearrak
Kategoria:Elkarteak